EUROPOS PARLAMENTO IR TARYBOS REGLAMENTAS (EB) Nr 1165/2008
2008 m. lapkričio 19 d.
dėl gyvulių ir mėsos statistikos, panaikinantis Tarybos direktyvas 93/23/EEB, 93/24/EEB ir 93/25/EEB
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdami į Komisijos pasiūlymą,
laikydamiesi Sutarties 251 straipsnyje nustatytos tvarkos (1),
kadangi:
(1)
1993 m. birželio 1 d. Tarybos direktyva 93/23/EEB dėl statistinių kiaulininkystės tyrimų (2), 1993 m. birželio 1 d. Tarybos direktyva 93/24/EEB dėl galvijininkystės statistinių tyrimų (3) ir 1993 m. birželio 1 d. Tarybos direktyva 93/25/EEB dėl atliktinų avių ir ožkų bandų statistinių tyrimų (4) buvo keletą kartų iš dalies pakeistos. Kadangi šiuo metu reikia tolesnių dalinių pakeitimų ir supaprastinimų, šiuos teisės aktus, siekiant aiškumo, reikėtų pakeisti vienu bendru teisės aktu.
(2)
Siekiant užtikrinti, kad bendroji žemės ūkio politika būtų tinkamai administruojama, visų pirma kalbant apie jautienos, veršienos, kiaulienos, avienos, ožkienos ir paukštienos rinkas, Komisijai reikia reguliarių duomenų apie gyvulių ir mėsos produkcijos tendencijas.
(3)
1988 m. vasario 29 d. Tarybos reglamente (EEB) Nr. 571/88 dėl Bendrijos žemės ūkio valdų struktūros tyrimų organizavimo (5) numatyta Bendrijos tyrimų programa siekiant teikti žemės ūkio valdų struktūros tyrimų statistinius duomenis iki 2007 m.
(4)
Pagal 2003 m. gegužės 26 d. Europos Parlamento ir Tarybos reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo (6) visi valstybių narių Komisijai perduodami pagal teritorinius vienetus suskirstyti statistiniai duomenys turi būti rengiami remiantis NUTS klasifikatoriumi. Todėl norint nustatyti palyginamus regioninius statistinius duomenis, teritoriniai vienetai turėtų būti apibrėžiami vadovaujantis NUTS klasifikatoriumi.
(5)
Siekiant riboti valstybėms narėms tenkančią naštą, reikalavimai dėl regioninių duomenų neturėtų viršyti ankstesnių teisės aktų nustatytų reikalavimų(išskyrus atvejus, kai tuo laikotarpiu atsirado naujų regioninių lygių), o regioninius duomenis turėtų būti neprivaloma teikti, kai gyvulių kiekis regionuose yra mažesnis nei tam tikros ribos.
(6)
Siekiant palengvinti šio reglamento įgyvendinimą, būtina, kad valstybės narės ir Komisija glaudžiai bendradarbiautų, o tai galima pasiekti visų pirma pasitelkus Žemės ūkio statistikos nuolatinį komitetą, įsteigtą Tarybos sprendimu 72/279/EEB (7).
(7)
Siekiant užtikrinti sklandų perėjimą nuo tvarkos, taikomos pagal direktyvas 93/23/EEB, 93/24/EEB ir 93/25/EEB, šiame reglamente turėtų būti numatyta galimybė suteikti iki vienerių metų trukmės, o avių ir ožkų atveju - iki dvejų metų trukmės pereinamąjį laikotarpį valstybėms narėms, kuriose, siekiant pritaikyti šį reglamentą prie jų nacionalinių statistikos sistemų, reikia atlikti esminių pakeitimų ir tikėtina, kad tai sukeltų rimtų praktinių problemų.
(8)
Šiame reglamente numatytos statistinių duomenų rengimo priemonės yra būtinos vykdant Bendrijos veiklą. Kadangi šio reglamento tikslo, t. y. sukurti bendrą teisinę sistemą Bendrijos gyvulių ir mėsos statistikai valstybėse narėse sistemingai rengti, valstybės narės negali deramai pasiekti ir kadangi to tikslo būtų geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina tam tikslui pasiekti.
(9)
Pagal 1997 m. vasario 17 d. Tarybos reglamentą (EB) Nr. 322/97 dėl Bendrijos statistikos (8), kuris yra orientacinis šio reglamento nuostatų pagrindas, būtina, kad statistinių duomenų rinkimas atitiktų bešališkumo, visų pirma apimančio objektyvumą ir mokslinį nepriklausomumą, o taip pat skaidrumo, patikimumo, reikalingumo, ekonominio efektyvumo ir statistinių duomenų konfidencialumo principus.
(10)
Priemonės, būtinos šiam reglamentui įgyvendinti, turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (9).
(11)
Visų pirma Komisijai reikėtų suteikti įgaliojimus iš dalies pakeisti I, II, IV ir V priedus. Kadangi šios priemonės yra bendro pobūdžio ir skirtos iš dalies pakeisti neesmines šio reglamento nuostatas, inter alia, papildant jį naujomis neesminėmis nuostatomis, jos turi būti patvirtintos pagal Sprendimo 1999/468/EB 5a straipsnyje numatytą reguliavimo procedūrą su tikrinimu.
(12)
Todėl direktyvos 93/23/EEB, 93/24/EEB ir 93/25/EEB turėtų būti panaikintos.
(13)
Buvo konsultuotasi su Žemės ūkio statistikos nuolatiniu komitetu,
PRIĖMĖ ŠĮ REGLAMENTĄ:
1 straipsnis
Dalykas
Šio reglamento tikslas yra sukurti bendrą teisinę sistemą Bendrijos gyvulių ir mėsos produkcijos statistikai valstybėse narėse sistemingai rengti, visų pirma:
a)
statistinių duomenų apie galvijų, kiaulių, avių ir ožkų bandas;
b)
statistinių duomenų apie galvijų, kiaulių, avių, ožkų ir naminių paukščių skerdimą; ir
c)
jautienos, veršienos, kiaulienos, avienos ir ožkienos produkcijos prognozių.
2 straipsnis
Sąvokų apibrėžtys
Šiame reglamente vartojamos šios sąvokų apibrėžtys:
1)
žemės ūkio valda - žemės ūkio valda, kaip apibrėžta 2008 m. lapkričio 19 d. Europos Parlamento ir Tarybos reglamento (EB) Nr. 1166/2008 dėl ūkių struktūros tyrimų bei žemės ūkio gamybos metodų tyrimo 2 straipsnio a punkte (10);
2)
imties tyrimas - imties tyrimas, kaip apibrėžta Reglamento (EB) Nr. 1166/2008 2 straipsnio c punkte;
3)
galvijai - Bos taurus ir Bubalus bubalis rūšių naminiai gyvuliai, įskaitant hibridines rūšis, pvz., Beefalo;
4)
kiaulės - Sus scrofa domestica rūšies naminiai gyvuliai;
5)
avys - Ovis aries rūšies naminiai gyvuliai;
6)
ožkos - Capra aegagrus hircus porūšio naminiai gyvuliai;
7)
naminiai paukščiai -Gallus gallus (viščiukai), Meleagris spp. (kalakutai), Anas spp. ir Cairina moschata (antys) ir Anser anser dom. (žąsys) rūšių naminiai paukščiai. Jiems priskiriami Coturnix spp. (putpelės), Phasianus spp. (fazanai), Numida meleagris dom. (perlinės vištos), Columbinae spp. (balandžiai) ir Struthio camelus (stručiai) rūšių naminiai paukščiai. Tačiau į šią sąvokos apibrėžtį neįtraukiami paukščiai, auginami nelaisvėje medžioklei, o ne mėsos gamybai;
8)
skerdykla - oficialiai registruota ir patvirtinta įstaiga, naudojama skersti ir išdarinėti gyvūnus, kurių mėsa skirta žmonių maistui.
Kitos šio reglamento sąvokų apibrėžtys pateikiamos I priede.
I SKIRSNIS
GYVULIŲ STATISTINIAI DUOMENYS
3 straipsnis
Aprėptis
1. Kiekviena valstybė narė rengia statistinius duomenis apie jos teritorijoje esančiose žemės ūkio valdose laikomų galvijų, kiaulių, avių ir ožkų skaičių.
2. Atliekančios imčių tyrimus valstybės narės tiria pakankamai žemės ūkio valdų, kad jose auginami gyvuliai sudarytų bent 95 % visos paskutiniame žemės ūkio valdų struktūros tyrime nustatytos gyvulių populiacijos.
4 straipsnis
Dažnumas ir ataskaitinis laikotarpis
1. Galvijų bandų statistiniai duomenys rengiami du kartus per metus nurodant konkrečią dieną gegužės arba birželio mėn. ir konkrečią dieną lapkričio arba gruodžio mėn. Tos valstybės narės, kuriose yra mažiau kaip 1 500 000 galvijų, šiuos statistinius duomenis gali rengti vieną kartą per metus, nurodydamos konkrečią dieną lapkričio arba gruodžio mėn.
2. Kiaulių bandų statistiniai duomenys rengiami du kartus per metus nurodant konkrečią dieną gegužės arba birželio mėn. ir konkrečią dieną lapkričio arba gruodžio mėn. Tos valstybės narės, kuriose yra mažiau kaip 3 000 000 kiaulių, šiuos statistinius duomenis gali rengti vieną kartą per metus, nurodydamos konkrečią dieną lapkričio arba gruodžio mėn.
3. Avių bandų statistiniai duomenys rengiami vieną kartą per metus nurodant konkrečią dieną lapkričio arba gruodžio mėn. tų valstybių narių, kuriose yra 500 000 ar daugiau avių.
4. Ožkų bandų statistiniai duomenys rengiami vieną kartą per metus nurodant konkrečią dieną lapkričio arba gruodžio mėn. tų valstybių narių, kuriose yra 500 000 ar daugiau ožkų.
5 straipsnis
Kategorijos
Gyvulių statistiniai duomenys rengiami pagal II priede nustatytas kategorijas.
6 straipsnis
Tikslumas
1. Atliekančios imčių tyrimus valstybės narės imasi visų būtinų priemonių, siekiant užtikrinti, kad ekstrapoliuojami nacionalinių tyrimų rezultatai atitiktų III priede nustatytus tikslumo reikalavimus.
2. Valstybė narė, kuri nusprendžia pasinaudoti administracinių šaltinių duomenimis, iš anksto praneša Komisijai ir pateikia išsamią informaciją apie naudojamus metodus ir tų administracinių šaltinių duomenų kokybę.
3. Valstybė narė, kuri nusprendžia pasinaudoti kitais šaltiniais nei tyrimai, užtikrina, kad iš tokių šaltinių gauta informacija būtų ne žemesnės kokybės nei po statistinių tyrimų atlikimo gauta informacija.
7 straipsnis
Duomenų perdavimo terminai
1. Valstybės narės perduoda Komisijai išankstinius gyvulių statistinius duomenis iki:
a)
tų pačių metų rugsėjo 15 d. teikiant gegužės arba birželio mėn. statistinius duomenis;
b)
kitų metų vasario 15 d. teikiant lapkričio arba gruodžio mėn. statistinius duomenis.
2. Valstybės narės perduoda Komisijai galutinius gyvulių statistinius duomenis iki:
a)
tų pačių metų spalio 15 d. teikiant gegužės arba birželio mėn. statistinius duomenis;
b)
kitų metų gegužės 15 d. teikiant lapkričio arba gruodžio mėn. statistinius duomenis.
8 straipsnis
Regioniniai statistiniai duomenys
Lapkričio arba gruodžio mėn. statistiniai duomenys skaidomi pagal NUTS 1 ir NUTS 2 lygio teritorinius vienetus, kaip apibrėžta Reglamente (EB) Nr. 1059/2003. Išimties tvarka Vokietija ir Jungtinė Karalystė gali teikti duomenis tik pagal NUTS 1 lygio teritorinius vienetus. Jų teikti neprivaloma tiems teritoriniams vienetams, kuriuose yra mažiau nei 75 000 galvijų, 150 000 kiaulių, 100 000 avių ir 25 000 ožkų, jeigu šie teritoriniai vienetai, susumavus kartu, sudaro 5 % ar mažiau nacionalinės atitinkamos gyvulių rūšies.
II SKIRSNIS
SKERDIMO STATISTINIAI DUOMENYS
9 straipsnis
Aprėptis
Kiekviena valstybė narė rengia statistinius duomenis apie jų teritorijoje esančiose skerdyklose paskerstų galvijų, kiaulių, avių, ožkų ir naminių paukščių, kurių mėsa laikoma tinkama žmonių maistui, skaičių ir skerdenos svorį. Ji taip pat teikia ne skerdyklose atliekamų skerdimų masto įvertinimus, kad statistiniai duomenys apimtų visus jos teritorijoje paskerstus galvijus, kiaules, avis ir ožkas.
10 straipsnis
Dažnumas ir ataskaitinis laikotarpis
1. Kiekviena valstybė narė kas mėnesį rengia skerdimo skerdyklose statistinius duomenis. Ataskaitinis laikotarpis - kalendorinis mėnuo.
2. Kiekviena valstybė narė kasmet rengia skerdimo ne skerdyklose statistinius duomenis. Ataskaitinis laikotarpis - kalendoriniai metai.
11 straipsnis
Kategorijos
Skerdimo statistiniai duomenys rengiami pagal IV priede nustatytas kategorijas.
12 straipsnis
Duomenų perdavimo terminai
Valstybės narės perduoda Komisijai statistinius duomenis:
a)
apie skerdyklose atliktus skerdimus - per 60 dienų nuo ataskaitinio laikotarpio pabaigos;
b)
apie ne skerdyklose atliktus skerdimus - iki kitų metų birželio 30 d.
III SKIRSNIS
MĖSOS PRODUKCIJOS PROGNOZĖS
13 straipsnis
Aprėptis
Valstybės narės naudoja I ir II skirsniuose minimus statistinius duomenis ir kitą turimą informaciją jų galvijų, kiaulių, avių ir ožkų pasiūlos prognozėms rengti. Ši pasiūla išreiškiama kaip bendra vietos produkcija, kuri atitinka paskerstų galvijų, kiaulių, avių bei ožkų skaičių pridėjus Bendrijos vidaus ir užsienio prekybos šiais gyvais gyvuliais balansą.
14 straipsnis
Dažnumas ir ataskaitinis laikotarpis
1. Kiekviena valstybė narė du kartus per metus rengia galvijų pasiūlos prognozes. Valstybės narės, kuriose galvijų populiacija yra mažesnė nei 1 500 000 galvijų, šias prognozes gali rengti tik vieną kartą per metus.
2. Kiekviena valstybė narė du kartus per metus rengia kiaulių pasiūlos prognozes. Valstybės narės, kuriose kiaulių populiacija yra mažesnė nei 3 000 000 kiaulių, šias prognozes gali rengti tik vieną kartą per metus.
3. Avių pasiūlos prognozes kasmet rengia valstybės narės, kuriose yra 500 000 arba daugiau avių.
4. Ožkų pasiūlos prognozes kasmet rengia valstybės narės, kuriose yra 500 000 arba daugiau ožkų.
5. Prognozės apima:
a)
valstybių narių, kurios prognozes rengia du kartus per metus, galvijų pasiūlos prognozės apima tris pusmečius, o kiaulių - keturis ketvirčius;
b)
valstybių narių, kurios prognozes rengia vieną kartą per metus, galvijų pasiūlos prognozės apima keturis pusmečius, o kiaulių -šešis ketvirčius;
c)
avių bei ožkų pasiūlos prognozės apima du pusmečius.
15 straipsnis
Kategorijos
Prognozės rengiamos pagal V priede nustatytas kategorijas.
16 straipsnis
Duomenų perdavimo terminai
Valstybės narės perduoda Komisijai mėsos produkcijos prognozes:
a)
valstybės narės, kurios prognozes rengia du kartus per metus, iki vasario 15 d. teikia galvijų pasiūlos prognozes, apimančias laikotarpį nuo einamųjų metų pirmojo pusmečio pradžios iki kitų metų pirmo pusmečio pabaigos, o iki rugsėjo 15 d. - apimančias laikotarpį nuo einamųjų metų antrojo pusmečio pradžios iki kitų metų antrojo pusmečio pabaigos;
b)
valstybės narės, kurios prognozes rengia vieną kartą per metus, iki vasario 15 d. teikia galvijų pasiūlos prognozes, apimančias laikotarpį nuo einamųjų metų pirmojo pusmečio pradžios iki kitų metų antrojo pusmečio pabaigos;
c)
valstybės narės, kurios prognozes rengia du kartus per metus, iki vasario 15 d. teikia kiaulių pasiūlos prognozes, apimančias laikotarpį nuo einamųjų metų pirmojo ketvirčio pradžios iki ketvirtojo ketvirčio pabaigos, o iki rugsėjo 15 d. - apimančias laikotarpį nuo einamųjų metų trečiojo ketvirčio pradžios iki kitų metų antrojo ketvirčio pabaigos;
d)
valstybės narės, kurios prognozes rengia vieną kartą per metus, iki vasario 15 d. teikia kiaulių pasiūlos prognozes, apimančias laikotarpį nuo einamųjų metų pirmojo ketvirčio pradžios iki kitų metų antrojo ketvirčio pabaigos;
e)
iki vasario 15 d. teikia avių ir ožkų pasiūlos prognozes, apimančias laikotarpį nuo einamųjų metų pirmojo pusmečio pradžios iki einamųjų metų antrojo pusmečio pabaigos.
IV SKIRSNIS
BENDROSIOS NUOSTATOS
17 straipsnis
Kokybės vertinimas ir ataskaitos
1. Šiame reglamente perduodamiems duomenims taikomi tokie kokybės vertinimo kriterijai:
a)
reikalingumas - statistinių duomenų atitikties esamiems ir galimiems vartotojų poreikiams laipsnis;
b)
tikslumas - įverčių artumas nežinomoms tikrosioms reikšmėms;
c)
savalaikiškumas - laiko tarpas nuo galimybės pasinaudoti informacija iki įvykio ar reiškinio, kurį ji apibūdina;
d)
punktualumas - laiko tarpas nuo duomenų paskelbimo datos iki datos, kurią jie turėjo būti pateikti;
e)
„prieinamumas“ ir „aiškumas“ - sąlygos ir būdai, leidžiantys vartotojams gauti duomenis, juos naudoti ir aiškinti;
f)
palyginamumas - galimybė palyginti statistinę informaciją geografiniu, sektorių ar laiko aspektu, įvertinant taikomų sąvokų, metodų ir procedūrų skirtumų poveikį; ir
g)
suderinamumas - galimybė duomenis patikimai jungti įvairiais būdais ir įvairioms reikmėms.
2. Kas trejus metus, o pirmą kartą iki 2011 m. liepos 1 d., valstybės narės pateikia Komisijai (Eurostatui) ataskaitą apie perduotų duomenų kokybę.
3. Kokybės ataskaitose nurodoma:
a)
šiame reglamente nurodytų tyrimų rengimo struktūra ir taikyti metodai;
b)
šiame reglamente nurodytų imties tyrimų tikslumo lygiai, kuriuos pavyko pasiekti;
c)
naudotų kitų nei tyrimai šaltinių kokybė; ir
d)
šiame reglamente nurodytų prognozių kokybė.
4. Valstybės narės praneša Komisijai apie bet kokius metodinius arba kitokius pakeitimus, galinčius turėti nemažos įtakos statistiniams duomenims. Tai padaroma ne vėliau kaip per tris mėnesius nuo tokio pakeitimo įsigaliojimo.
5. Atsižvelgiama į principą, kad papildomos sąnaudos ir našta neviršytų pagrįstų ribų.
18 straipsnis
Įgyvendinimo priemonės
1. Priemonės, skirtos iš dalies pakeisti neesmines šio reglamento nuostatas, inter alia, jį papildant, ir susijusios su I, II, IV ir V priedų pakeitimais, tvirtinamos pagal 19 straipsnio 2 dalyje nurodytą reguliavimo procedūrą su tikrinimu.
2. Atkreipiamas dėmesys į principą, kad pakeitimų teikiama nauda turi būti didesnė nei jų metu patirtos sąnaudos, ir į principą, kad papildomos sąnaudos ir našta turi neviršyti pagrįstų ribų.
19 straipsnis
Komiteto procedūra
1. Komisijai padeda Žemės ūkio statistikos nuolatinis komitetas.
2. Jei yra nuoroda į šią dalį, taikomi Sprendimo 1999/468/EB 5a straipsnio 1-4 dalys ir 7 straipsnis, atsižvelgiant į jo 8 straipsnį.
20 straipsnis
Nukrypti leidžianti išlyga
1. Jei dėl šio reglamento taikymo reikalingi esminiai pakeitimai valstybės narės nacionalinėje statistikos sistemoje ir gali kilti didelių praktinių problemų, Komisija iki 2010 m. sausio 1 d., o avių ir ožkų statistikos atveju - iki 2011 m. sausio 1 d., gali suteikti išlygą, leidžiančią nukrypti nuo šio reglamento taikymo.
2. Tokios valstybės narės informuoja apie tai Komisiją ne vėliau kaip 2009 m. kovo 21 d.
21 straipsnis
Panaikinimas
1. Nedarant įtakos šio straipsnio 3 daliai direktyvos 93/23/EEB, 93/24/EEB ir 93/25/EEB yra panaikinamos.
2. Nuorodos į panaikintas direktyvas laikomos nuorodomis į šį reglamentą.
3. Nukrypstant nuo 22 straipsnio 2 dalies, valstybė narė, kuriai pagal 20 straipsnį suteikta nukrypti leidžianti išlyga, išlygos galiojimo laikotarpio metu toliau taiko direktyvų 93/23/EEB, 93/24/EEB ir 93/25/EEB nuostatas.
22 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre 2008 m. lapkričio 19 d.